**1.2.5 Kakšen je pomen različnih oblik pripadnosti (nacionalne, etnične, verske …)?**

Ljudje že od rojstva ne živimo sami, temveč skupaj z drugimi, zato pripadamo različnim skupinam: družini, prijateljem, šolskemu razredu, kraju … Pri pripadnosti skupinam ne gre samo za zunanjo pripadnost, temveč tudi za identiteto (identitete) posameznika. Če je bil stereotip oznaka, ki jo posamezniku vsiljujejo drugi, se zdi identiteta oznaka, ki si jo je posameznik izbral sam. **Pripadnost skupini ga podpira, mu daje zavetje in mu osmišlja svet.**

Zgodovinsko se je oblikoval poseben pomen, ki ga ima za identiteto posameznika pripadnost narodu in državi, **v sodobnem svetu pa se krepi tudi zavedanje o veliki povezanosti in soodvisnosti vseh ljudi na Zemlji, ki presega pripadnost posamezni državi oziroma posameznemu narodu.**

Raziskovanje lastne identitete in identitete drugih je bistveno za razumevanje sveta in iskanje lastnega mesta v njem. Iskanje identitete je iskanje odgovora na vprašanje: **Kdo sem? Iz tega izvira potreba po pripadnosti in identiteti kot pripadnosti skupini. Pripadnost pomeni tudi varnost, povezanost, podporo, a tudi nevarnost izključevanja (drugih) in diskriminacije.** Poleg tega je naša identiteta odvisna od pripoznanja drugih. Iz tega sledi, da se identiteta posameznika oblikuje in preoblikuje v nenehnem pogovoru z drugimi. **Posameznik tako potrebuje sprejetje družbe**, po drugi strani pa družba ureja, spremlja in sooblikuje identitete, ki si jih posamezniki oblikujejo oziroma jih sprejemajo.

**Najti samega sebe je danes posebej zahtevno**, predvsem zaradi povezave med tem, kar smo, in skupinami, ki jim pripadamo. Učencem pripadnost različnim skupinam pomaga na njihovi poti iskanja samega sebe. Marsikatera skupina pa posameznikom ne omogoča prostora za razmislek o pridobljeni skupinski identiteti. Identiteta v tem primeru lahko deluje kot zanka, v katero se posameznik ujame: identiteta se doseže za ceno odtujitve od samega sebe. Posamezniki so to ceno pripravljeni plačati zaradi negotovosti v hitro spreminjajočem se svetu, v katerem ni identitete, ki bi preprosto vztrajala vse življenje. **Identiteta je za posameznika vir ponosa in zaupanja, lahko pa je tudi nevarna. Kadar se posameznik močno identificira z neko skupino, vidi v njej svoje bistvo, se lahko zgodi, da se ji v celoti podredi.** Močan občutek pripadnosti neki skupini sicer lahko poveča njeno kohezivnost, vendar pa tudi okrepi občutek tujosti do drugih skupin in lahko deluje razdiralno v odnosu do širše skupnosti.

Amy Gutmann v delu Identity in Democracy izpostavi štiri tipe identitetnih skupin: kulturne, prostovoljne, pripisane in religiozne. Kulturne in religiozne so skupine, v katere so ljudje navadno rojeni, tako da jih sami ne izbirajo. Skupine identitet, ki so pripisane, temeljijo na neizbranih značilnostih, kot so etnija, spol, razred, hendikep, prostovoljne pa so tiste, ki jih izbiramo sami. Mladostniki si sicer lahko sami izbirajo skupine, ki jim pripadajo, a to velja samo za nekatere skupine. V druge so rojeni ali pa so vanje umeščeni na osnovi nekaterih značilnosti. Tako kot je več skupin, ki jim pripadajo, tako imajo lahko več identitet. Nekateri avtorji govorijo o koncentričnih krogih identitete, s tem pa merijo na plastenje skupin, ki jim lahko pripadamo: od pripadnosti lokalnemu kraju do nacionalne in nadnacionalnih identitet. Pripadnost določenemu narodu in določeni državi je tako ena izmed posameznikovih identitet. Pri tem ne gre samo za to, da so skupine, ki jim pripada, zanj zelo pomembne, saj opredeljujejo, kaj on je, temveč je njegova pripadnost tem skupinam zelo pomembna tudi za te skupine. **Za državo je tako zelo pomembno, da se državljani identificirajo z njo in so dejavni pri oblikovanju skupnega življenja v njej.** Pri tem je pomembna tudi oblika odnosa med posamezniki in posamezno skupino, ki ji pripada. V demokratični skupnosti naj bi bili tudi odnosi v skupini takšni, da imajo posamezniki pomembno vlogo pri odločanju, kakšna naj bo ta skupina. Za sodobne demokratične države sploh velja, da lahko obstajajo le, če se državljani aktivno udeležujejo procesa, v katerem se odloča, kakšna naj bo država.

**Brez aktivnih državljanov, ki se udeležujejo demokratičnega življenja, država težko ostane demokratična.** Tudi za večino drugih skupin, ki jim pripadamo, velja, da njihova identiteta ni nespremenljiva, temveč je odvisna od aktivnosti članov. In pomemben del te aktivnosti je prizadevanje, kako določiti identiteto skupine. Ta proces ne poteka v praznem prostoru; v skupinah, ki imajo bogato tradicijo, je pomemben del tega procesa prav dialog z njo.

Kaj pomeni biti Slovenec, je delno določeno z zgodovino in tradicijo, delno pa je to odvisno od Slovencev, ki s svojo dejavnostjo prispevajo k oblikovanju skupne identitete.

**Patriotizem, ljubezen do domovine, se zdi nujna kvaliteta državljanov posamezne države.**

Če naj celota, katere del so, uspeva, jo morajo državljani ceniti in prispevati k njenemu razvoju. Posameznik ni otok, ki bi bil ločen od drugih, dobrobit družbe je tudi njegova lastna dobrobit. Življenje v dobro urejeni in dobro delujoči državi, v kateri si posamezniki prizadevajo za njeno dobro, je boljše kot življenje v slabo urejeni državi, zato je za posameznika koristno, da se identificira s svojo državo/domovino, v kateri se je rodil in oblikoval, ter da včasih svoje interese podredi njenim interesom.

**Znani so tudi primeri, da skupina ljudi »ve«, kaj je prava vsebina domovine, in hoče to razumevanje vsiliti vsem državljanom. Samo oni so domoljubni, vsi, ki razmišljajo drugače, pa niso. Pogosto gre pri tem za enačenje domovine z neko podobo iz preteklosti, značilnost sodobnih družb pa je, da se spreminjajo, tako da pretekli odgovori na vprašanje, kdo smo in za kaj si prizadevamo, pogosto ne prispevajo dosti k razumevanju sodobnosti.** Prav tako je za sodobne družbe značilno, da so pluralne in dinamične, nekateri pogledi pa hočejo domovino razumeti predvsem kot nekaj fiksnega in nesprejemljivega.

**Zgodi se tudi, da se poskuša ljubezen do domovine izkazovati tako, da se povzdiguje pomen lastne domovine in manjša pomen pripadnikov drugih držav in drugih nacionalnosti, kar lahko vodi do sporov med državami in med ljudmi, ki v njih živijo. Takemu pogledu se navadno reče nacionalizem, da bi ga razlikovali od patriotizma, ki ceni svojo domovino, ne da bi si zatiskal oči pred njenimi slabostmi in ne da bi poniževal domovine drugih** – vendar to načelno razlikovanje ne vodi samoumevno do razlikovanja v realnosti, saj zgodovinska izkušnja priča, da je bila vselej prisotna skušnjava, da bi svoj patriotizem izkazovali in dokazovali tudi z netenjem sporov in negativnim odnosom do drugih.

Pripadnost posamezni družbi, narodu, državi je pomemben del identitete posameznika, a že v antiki so nekateri misleci opozarjali, da to ni najširše okolje, v katerem živimo ljudje. Pripadnost širšemu okolju so zaznamovali z besedo kozmopolitizem, ki označuje državljanstvo sveta. Že v preteklosti so ljudje potovali in se selili, države so bile med sabo povezane in različne kulture so vplivale druga na drugo ter se med seboj bogatile. V času globalizacije pa so stiki, povezave in vplivi postali tako močni in tako izrazito določajo naše življenje, da smo vsi postali državljani sveta, če to hočemo ali ne. Hkrati pa ni svetovne države, ki bi skrbela za svoje državljane in za planet, na katerem živijo, tako da se morajo državljani posameznih držav zavzemati za interese, ki presegajo interese držav, se pravi interese, ki izvirajo iz tega, da smo vsi ljudje, ki smo med seboj povezani in živimo na planetu, ki ga s svojo dejavnostjo ogrožamo, s tem pa ogrožamo tudi človeštvo.